Tiltale for voldtægt af umyndig biologisk datter samt for vold og trusler. Påstand om konfiskation og udvisning
Ret: Retten i Horsens (1. instans)
Faggruppe: Straffesag — Nævningesag
Sagsemner: Familieforhold;
Liv og legeme;
Strafferetlige sanktioner og andre foranstaltninger;
Udlændinge;

/

14 MAR 2023
RETTEN I HORSENS
Dom i sag om voldtægt af datter

Dom afsagt: 14. marts 2023

Et enigt nævningeting ved Retten i Horsens har den 14. marts 2023 idømt en 40-årig mand fra
By fængsel i 7 år og 6 måneder for voldtægt, ved adskillige gange uden samtykke og under
anvendelse af blandt andet vold eller trussel om vold at have tiltvunget sig samleje med sin
biologiske datter, herunder mens hun var under 15 år. Voldtægterne fandt sted fra sommeren
2019 til juli 2021 i den tiltalte og datterens fælles hjem.

Han blev endvidere dømt for at have truet og begået vold mod datteren og mod sin søn, samt
for i et enkelt tilfælde at have frihedsberøvet datteren.

Den tiltalte nægtede sig skyldig. Retten fandt det navnlig på baggrund af forklaringerne fra
hans to børn bevist, at han i alt væsentligt var skyldig i den rejste tiltale.

Den tiltalte, der er statsborger i Eritrea, og som har haft lovligt ophold i Danmark siden 2015,
blev ved dommen udvist af Danmark for bestandig. Han blev endvidere dømt til at betale
tortgodtgørelse på 200.000 kr. til datteren.

Tiltalte ankede dommen til frifindelse og blev fortsat varetægtsfængslet under anken.